EU strammer grebet om X

EU skruer nu endnu mere op for presset på X (tidligere Twitter) i den igangværende undersøgelse af platformens overholdelse af Digital Services Act (DSA). På grund af Elon Musks politiske ytringer har EU-Kommissionen netop indført tre nye tiltag for at få fuld klarhed over, hvordan X’s anbefalingssystemer fungerer, og om de overholder reglerne.

Kommissionen kræver, at X senest den 15. februar 2025 udleverer interne dokumenter om deres anbefalingssystemer, herunder detaljer om nylige ændringer. Derudover har Kommissionen udstedt en såkaldt “retention order”, som forpligter X til at gemme interne dokumenter om fremtidige ændringer i algoritmernes design og funktion. Denne ordre gælder fra 17. januar 2025 til udgangen af 2025 – eller indtil undersøgelsen er afsluttet.

Som et tredje skridt kræver EU også adgang til nogle af X’s kommercielle API’er. Det vil give Kommissionen mulighed for direkte at undersøge, hvordan platformen modererer indhold, og hvordan bestemte opslag og profiler bliver gjort virale.

“Vi tager yderligere skridt for at undersøge, om X lever op til DSA’s krav,” siger Henna Virkkunen, EU’s næstformand for teknologi, sikkerhed og demokrati. “Vi er fast besluttet på at sikre, at alle platforme i EU respekterer vores regler, så det online miljø bliver fair, sikkert og demokratisk for alle.”

Skjuler indhold uden brugernes viden

EU startede undersøgelsen den 18. december 2023 og har siden intensiveret indsatsen. Der er blandt andet mistanke om, at X skjuler visse meninger eller nedprioriterer indhold uden brugernes viden og fremhæver andre, og at virksomheden muligvis bruger vildledende design, der forvirrer brugerne. Undersøgelsen skal også vurdere, om X bidrager til systemiske risici, som kan skade brugerne eller demokratiet.

Baggrunden for den skærpede kontrol er også ejer Elon Musks kontroversielle politiske udmeldinger, der har skabt debat i Europa. Musk har åbent støttet partier som Reform Party i Storbritannien og det tyske Alternative für Deutschland, hvilket har fået nogle europæiske politikere til at beskylde ham for at blande sig i valg. Musk selv afviser kritikken og kalder den et angreb på ytringsfriheden.

Hvis X viser sig at bryde reglerne, kan virksomheden stå over for bøder på op til seks procent af deres globale omsætning.

EU strammer grebet om X