Threads trækker fra – X mister grebet om mobilen

Threads er nu større end X – i hvert fald på mobilen. Det viser nye tal, som TechCrunch har gennemgået på baggrund af data fra analysefirmaet Similarweb. Her fremgår det, at Metas sociale netværk Threads i begyndelsen af januar havde flere daglige mobilbrugere end X.

Ifølge tallene havde Threads omkring 141,5 millioner daglige aktive brugere på iOS og Android den 7. januar 2026. X lå på samme tidspunkt på cirka 125 millioner daglige mobilbrugere. Det er første gang, Threads overhaler X på netop mobilen – som i dag er dér, langt de fleste bruger sociale medier.

Mobilen er slagmarken

Overhalingen gælder udelukkende mobilbrug. På webbet sidder X fortsat tungt på trafikken, hvor platformen ifølge Similarweb har omkring 145 millioner daglige besøg, mens Threads kun når op omkring 8,5 millioner på tværs af sine domæner. Men for almindelige brugere er det mobilforbruget, der tæller – og her har magtbalancen altså rykket sig markant.

Udviklingen ligner ikke en pludselig protestbevægelse blandt brugerne, men snarere en langsigtet tendens. Threads har i flere måneder haft støt fremgang, mens X’s mobilbrug er stagneret eller faldet svagt.

Metas maskinrum gør forskellen

En stor del af forklaringen skal findes hos Meta. Threads bliver aggressivt promoveret direkte i Facebook og Instagram, hvor millioner af brugere løbende bliver mindet om – eller lokket til – at prøve platformen. Samtidig har Meta haft tempo på udviklingen.

Det seneste år har Threads fået interessebaserede fællesskaber, bedre indholdsfiltre, direkte beskeder, længere opslag, midlertidige indlæg og senest test af spil. Funktioner, der tilsammen gør Threads mere anvendelig som daglig platform frem for blot et alternativ til X.

X bløder – men er langt fra færdig

X har på det seneste været præget af uro og kontroverser, som også har sendt nogle brugere i retning af alternative tjenester som Bluesky. Alligevel er billedet mere nuanceret: X står fortsat stærkt i USA og dominerer stadig den browserbaserede brug.

Men også her indsnævres afstanden. Similarweb peger på, at X for bare ét år siden havde omtrent dobbelt så mange daglige brugere i USA, som platformen har i dag – et klart tegn på, at momentum er ved at skifte.

Tallene viser, at flere og flere vælger Threads som deres daglige, mobile nyheds- og debatplatform, mens X i højere grad fastholder en mere web-orienteret og politisk tung brugerbase.

Med over 400 millioner månedlige brugere globalt – ifølge Metas egne tal – er Threads for alvor blevet en magtfaktor. Og selv om X stadig lever og ånder, peger pilen lige nu klart på, at fremtiden for sociale samtaler i lommen ikke længere er givet på forhånd.

iNPUT er også tilstede på Threads – du kan finde os her.

Threads trækker fra – X mister grebet om mobilen